ORDE do 12 de xuño de 2024 pola que se modifica a Orde do 23 de xuño de 2017 pola que se aproba o Regulamento das indicacións xeográficas protexidas Ternera Gallega e Vaca e Boi de Galicia/Vaca y Buey de Galicia e do seu consello regulador común e se nomea o consello regulador provisorio.
Consellería do Medio Rural — III. Outras disposicións — 21/06/2024

Mediante a Orde da Consellería de Agricultura, Gandería e Montes do 30 de decembro de 1993 (DOG do 18 de xaneiro de 1994) recoñeceuse, con base na normativa española daquel momento, a denominación específica Ternera Gallega e nomeouse o seu consello regulador provisional. Logo, mediante a Orde do 3 de novembro de 1994 da mesma consellería, aprobouse o seu primeiro regulamento (DOG do 21 de novembro).
Posteriormente, unha vez que se fixo unha regulación a nivel europeo sobre as denominacións de orixe protexidas (DOP) e as indicacións xeográficas protexidas (IXP), Ternera Gallega inscribiuse no Rexistro europeo das DOP e IXP alimentarias mediante o Regulamento (CE) nº 2400/96 da Comisión, do 17 de decembro de 1996 (DOCE do 18 de decembro), de xeito que foi unha das primeiras indicacións xeográficas inscritas no dito rexistro.
Nos anos posteriores, a IXP Ternera Gallega tivo unha evolución moi positiva, ata converterse no referente estatal no que a carnes de vacún de calidade se refire, de xeito que o produto certificado acadou no ano 2022 un valor no mercado próximo aos 140 millóns de euros, o que representa máis do 58 % do valor das carnes de vacún con indicación xeográfica de España.
O Consello Regulador da IXP Ternera Gallega, no seu papel de liderado do sector da carne de vacún en Galicia, promoveu nos últimos anos a inscrición dunha nova indicación xeográfica protexida que servise para dar valor á carne procedente do vacún maior, vacas e bois, xa que a certificación baixo a denominación Ternera Gallega non é aplicable á carne destes animais.
A tramitación da inscrición desta nova indicación xeográfica iniciouse propoñendo como nome
Vaca e Boi de Galicia/Vaca y Buey de Galicia
e con esa denominación remitiuse o expediente inicial á Comisión Europea. Por outra parte, de acordo coa normativa comunitaria sobre denominacións de orixe e indicacións xeográficas do ámbito alimentario, unha vez rematados os trámites no Estado membro e recibido o expediente de rexistro pola Comisión Europea, as autoridades nacionais poden dar unha protección transitoria á denominación no mercado dese Estado membro mentres non se completa a tramitación a nivel da Unión para acadar unha protección en todo o territorio desta. Con base nisto aprobouse a Orde da Consellería do Medio Rural do 19 de xuño de 2017, pola que se concede a protección nacional transitoria á indicación xeográfica protexida
Vaca e Boi de Galicia/Vaca y Buey de Galicia
, orde que se publicou no DOG do 30 de junio e no BOE do 1 de xullo.
A xestión desta nova indicación xeográfica protexida encargóuselle á entidade promotora, o Consello Regulador da IXP Ternera Gallega, para o que se aprobou a Orde do 23 de xuño de 2017 pola que se aproba o Regulamento das indicacións xeográficas protexidas Ternera Gallega e
Vaca e Boi de Galicia/Vaca y Buey de Galicia
e do seu Consello regulador común e se nomea o Consello regulador provisorio, que se publicou no mesmo DOG do 30 de xuño 2017 no que se publicara a orde coa citada protección nacional transitoria. Este novo regulamento cambiou a designación do consello regulador, que mudou o nome a Consello Regulador das indicacións xeográficas protexidas de Carne de Vacún de Galicia, entidade que pasou a xestionar as dúas indicacións xeográficas protexidas.
Porén, no proceso de tramitación ante a Comisión Europea do rexistro da nova indicación xeográfica, houbo dificultades técnicas para que a denominación a inscribir fose Vaca e Boi de Galicia/Vaca y Buey de Galicia, polo que durante este proceso de tramitación houbo que cambiar esa denominación e substituíla por Vaca Gallega-Buey Gallego. Coherentemente con isto, houbo que modificar tamén a orde pola que se daba a protección nacional transitoria para que esta protección transitoria fose para esta última denominación, o que se fixo mediante a Orde da Consellería do Medio Rural do 5 de xuño de 2018 (DOG do 12 de xuño de 2018 e BOE do 9 de xullo). Finalmente, a indicación xeográfica protexida Vaca Gallega-Buey Gallego inscribiuse no Rexistro europeo mediante o Regulamento de execución (UE) nº 2022/1861 da Comisión, do 29 de setembro de 2022 (DOUE do 6 de outubro).
A citada Orde do 23 de xuño de 2017 pola que se aproba o regulamento destas dúas indicacións xeográficas e do seu Consello regulador común, que ten multitude de referencias á denominación
Vaca e Boi de Galicia/Vaca y Buey de Galicia
, nunca foi modificada para corrixir esta incoherencia, sendo este un dos obxectivos desta disposición.
Por outra parte, a nova denominación coa que o consello regulador vén operando no mercado non ten arraigado entre a cidadanía. As persoas consumidoras e as entidades operadoras no mercado seguen a identificar o consello regulador coa indicación xeográfica principal, Ternera Gallega, que na denominación actual deste organismo non está presente. Por iso, o pleno do Consello Regulador das indicacións xeográficas protexidas de Carne de Vacún de Galicia, na súa sesión do día 28.9.2023, acordou solicitar a modificación do dito regulamento para que a denominación do Consello regulador pasase a ser «Consello Regulador das indicacións xeográficas protexidas Ternera Gallega e
Vaca Gallega-Buey Gallego
». Esta modificación é o outro obxectivo desta orde.
Segundo o anterior, logo da proposta do Consello regulador e de acordo co establecido no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores,
Artigo único.
Modificación da Orde do 23 de xuño de 2017 pola que se aproba o Regulamento das indicacións xeográficas protexidas Ternera Gallega e
Vaca e Boi de Galicia/Vaca y Buey de Galicia
e do seu consello regulador común e se nomea o consello regulador provisorio
Un. O título, a parte expositiva e o artigo 1 da Orde do 23 de xuño de 2017 pola que se aproba o Regulamento das indicacións xeográficas protexidas Ternera Gallega e Vaca e Boi de Galicia/Vaca y Buey de Galicia e do seu consello regulador común e se nomea o consello regulador provisorio, quedan modificados no sentido de substituír as expresións «Vaca e Boi de Galicia/Vaca y Buey de Galicia» e «Vaca e Boi de Galicia por Vaca Gallega-Buey Gallego».
Dous. No anexo da Orde do 23 de xuño de 2017, que contén o Regulamento das indicacións xeográficas protexidas Ternera Gallega e Vaca e Boi de Galicia e do seu consello regulador común, Consello Regulador das indicacións xeográficas protexidas de Carne de Vacún de Galicia, modifícanse: o título do dito anexo, o título do seu capítulo III, o título do seu anexo no que figuran os logotipos das dúas indicacións xeográficas e os artigos 1; 2.1 e 4; 3; 4; 24; 25; 26.5; 29.6; 31; 34.3; 35.2; 36.2; 37.2; 38.2 e 4; 39.1; 40; 41.3; 42; 43.1; 46; 47.1; 48.1 e 2; 49.1; 50.1, 4 e 9; 51.2 e 4; 52.1 e 2; 54.1; 55.1; 59.4 e 5; 60.1; 61.2; 62.1, 5 e 6; 63.1 e 4; 64.1; 65.2; 66; 68; 69 e 80; no sentido de substituír a expresión «Vaca e Boi de Galicia» por «
Vaca Gallega-Buey Gallego»
.
Tres. Modifícase o anexo ao Regulamento das indicacións xeográficas protexidas Ternera Gallega e Vaca e Boi de Galicia e do seu consello regulador común para substituír o logotipo desta última indicación xeográfica protexida polo que figura como anexo desta orde, mantendo a vixencia do outro logotipo, referido á indicación xeográfica protexida Ternera Gallega.
Catro. A parte expositiva e os artigos 1 e 2 da Orde do 23 de xuño de 2017 pola que se aproba o Regulamento das indicacións xeográficas protexidas Ternera Gallega e Vaca e Boi de Galicia/Vaca y Buey de Galicia e do seu consello regulador común e se nomea o consello regulador provisorio, modifícanse no sentido de substituír a expresión «Consello Regulador das indicacións xeográficas protexidas de Carne de Vacún de Galicia» por «Consello regulador das indicacións xeográficas protexidas Ternera Gallega e Vaca Gallega-Buey Gallego».
Cinco. Modifícase o anexo da Orde do 23 de xuño de 2017, que contén o Regulamento das indicacións xeográficas protexidas Ternera Gallega e Vaca e Boi de Galicia e do seu Consello regulador común, Consello regulador das indicacións xeográficas protexidas de Carne de Vacún de Galicia, de xeito que tanto no seu título como nos artigos 3; 21; 40; 43.1 e 3; 45.1, 3.b) e 7; 46; 48.1.c); 50.1; 53.1; 59.1; 62.5; 63.2; 65.1; 66; 69.1 e 5; 71.1; 76.1; 77; 78.2; 79.1 e 2, substitúese a expresión «Consello Regulador das indicacións xeográficas protexidas de Carne de Vacún de Galicia» por «Consello Regulador das Indicacións Xeográficas Protexidas Ternera Gallega e Vaca Gallega-Buey Gallego».
Disposición derradeira única.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 12 de xuño de 2024